พท.บี้ขับตะเพิด ใครไปร่วม สปท.
หลายฝ่ายเชียร์มีชัยนั่งแปนปธ.กรธ.,แซ่ซ้องสรรเสริญ มีชัย ปรมาจารย์ด้านกฎหมายแห่งประเทศไทย ประสบการณ์โชกโชนเหมาะนั่งประธาน กรธ. ออกแบบกติกาสูงสุดประเทศ พีระศักดิ์ ยกยอ เชี่ยวชาญกฎหมายมหาชนร่าง รธน.มาแล้วหลายฉบับ อดีต สปช.เชื่อเจ้าตัวยอมเสียสละทำงานให้ชาติ เทือก ร่วมด้วยช่วยกันอวย ประสบการณ์ข้นคลั่ก เป็นกลางไม่ฝักใฝ่พรรค การเมือง พรรคการเมืองทยอยตอบรับส่งรายชื่อร่วมเป็น สปท. ชูวิทย์ กวักมือเรียก คสช.ชวนไปด้วยคน พรรคเพื่อไทยย้ำจุดยืนไม่สังฆกรรมฝ่ายยึดอำนาจ ใครไปร่วมต้องลาออกสถานเดียว ลูกพรรคแหย่ กล้าๆลุยสุดซอยไม่ลงเลือกตั้งภายใต้ รธน.ฉบับเผด็จการ เผยมีชื่อ แรมโบ้อีสาน ร่วม สปท. โควตาเสื้อแดง ยะใส-สำราญ เกาะขบวนในนาม พันธมิตรฯ บิ๊กตู่ พูดเวทียูเอ็นสะท้อนหมดเปลือกสังคมไทย ความเหลื่อมล้ำยังเป็นปัญหาสำคัญที่มุ่งแก้ไข ชี้ชัดประชาธิปไตยยังไม่เอื้อต่อสังคมไทยยามนี้ที่มีระยะห่างของคนรวย-จนมากเกินไป,ภายหลังมีความชัดเจนจากฝ่ายรัฐบาลและคณะรักษาความสงบแห่งชาติ (คสช.) ว่าต้องการให้นายมีชัย ฤชุพันธุ์ สมาชิก คสช. มาเป็นประธานคณะกรรมการร่างรัฐธรรมนูญ (กรธ.) แต่ยังไม่มีสัญญาณตอบรับที่แน่ชัดจากเจ้าตัว ปรากฏว่าแทบ ทุกฝ่ายในแวดวงการเมืองต่างผสานเสียงยอมรับ และสนับสนุนเต็มที่ ขณะที่การคัดสรรสมาชิกสภาขับเคลื่อนการปฏิรูปประเทศ (สปท.) ล่าสุด มีการเผยรายชื่อของกลุ่ม นปช.และพันธมิตรด้วย,เมื่อวันที่ 26 ก.ย. นายพีระศักดิ์ พอจิต รอง ประธานสภานิติบัญญัติแห่งชาติ (สนช.) คนที่สอง กล่าวถึงกรณีที่นายวิษณุ เครืองาม รองนายกรัฐมนตรี ที่ปรึกษาคณะรักษาความสงบแห่งชาติ (คสช.) ทาบทามนายมีชัย ฤชุพันธุ์ สมาชิก คสช. มาเป็นประธานคณะกรรมการร่างรัฐธรรมนูญ (กรธ.) ว่า นายมีชัยมีความเหมาะสมมาก มีคุณสมบัติพร้อมทุกด้าน ทั้งบารมีที่มาจากความเชี่ยวชาญด้านกฎหมายมหาชน ตลอดจนประสบการณ์การร่างรัฐธรรมนูญที่ผ่านมา เชื่อว่ามีโอกาสสูงที่นายมีชัยจะตอบรับคำเชิญเป็นประธาน กรธ.ในที่สุด ส่วนการแก้ไขรัฐธรรมนูญชั่วคราว พ.ศ. 2557 ประเด็นความชัดเจนของการออกเสียงประชามติ ก็เชื่อว่าจะมีการแก้ไขอย่างแน่นอน แต่ยังไม่ใช่ช่วงนี้ ส่วนตัวมองว่า ช่วงปลายปี 58 มีความเหมาะสมที่จะแก้ไขความชัดเจนในการออกเสียงประชามติ และแนวทางว่าจะทำอย่างไรต่อไป หากร่างรัฐธรรมนูญไม่ผ่าน ประชามติ เพื่อสร้างความเชื่อมั่นให้ประชาชนต่อไป,นายทิวา การกระสัง อดีต สปช.บุรีรัมย์ กล่าวว่า นายมีชัยมีความเหมาะสมที่สุดในสถานการณ์เช่นนี้ เนื่องจากมีความเป็นผู้ใหญ่ ที่ทุกฝ่ายต่างให้ความเคารพ ชอบการรับฟังความคิดเห็นจากทุกฝ่าย ทั้งยังมีประสบการณ์ ผ่านสถานการณ์ทางการเมืองของประเทศมาหลายครั้ง แม้นายมีชัยจะยังแบ่งรับ แบ่งสู้ แต่ก็เชื่อว่าสุดท้ายนายมีชัยจะตอบรับ ด้วยเหตุผลว่าเสียสละมาทำงานเพื่อประเทศ ทั้งนี้ ส่วนตัวยังไม่ได้รับการทาบทามให้ไปเป็นคณะกรรมการใดๆ เชื่อว่ารัฐบาลมีกระบวนการคัดเลือกเอาไว้แล้ว ส่วนการปฏิเสธส่งตัวแทนเข้าร่วมเป็น สปท.ของพรรคเพื่อไทย เชื่อว่าไม่มีผลกระทบอะไรกับการปฏิรูป,ที่ จ.สุราษฎร์ธานี นายสุเทพ เทือกสุบรรณ ประธานมูลนิธิมวลมหาประชาชนเพื่อการปฏิรูปประเทศไทย (มปท.) กล่าวถึงกรณีที่มีรายชื่อนายมีชัย ฤชุพันธุ์ ที่ปรึกษา คสช. ซึ่งเป็นแคนดิเดตจะมาดำรงตำแหน่งประธานคณะ กรธ.ว่า นายมีชัยเคยผ่านการร่างรัฐธรรมนูญมาหลายฉบับแล้ว ท่านมีประสบการณ์มากและมีความเป็นกลางทางการเมือง ไม่ฝักใฝ่พรรคการเมืองไหนทั้งสิ้น มีความสามารถสูง เชื่อว่าจะเขียนรัฐธรรมนูญเพื่ออนาคตและเพื่อคนไทยทั้งประเทศได้ ตำแหน่งนี้ถือว่ามีบทบาทที่สำคัญแต่ไม่ทราบว่าท่านจะยอมรับหรือไม่ เมื่อถามว่า มองตัวเลือกอื่นนอกจากนายมีชัยหรือไม่ นายสุเทพตอบว่า ในประเทศไทย มีผู้ใหญ่ที่มีความรู้ความสามารถหลายคน แล้วแต่ว่าแต่ละท่านจะสะดวก มีเวลาหรือไม่ สุขภาพอนามัยเป็นอย่างไร เพราะงานที่ทำไม่ใช่งานง่าย,นายสมศักดิ์ ปริศนานันทกุล กรรมการที่ปรึกษาหัวหน้าพรรคชาติไทยพัฒนา กล่าวถึงการส่ง ตัวแทนของพรรคชาติไทยพัฒนา เข้าคัดเลือกเป็น สภาขับเคลื่อนเพื่อการปฏิรูปประเทศ (สปท.) ว่า เมื่อ วันที่ 25 ก.ย. นายบรรหาร ศิลปอาชา อดีตนายกรัฐ– มนตรี ฐานะประธานที่ปรึกษาหัวหน้าพรรคชาติไทยพัฒนา ได้เรียกเข้าพบเพื่อหารือถึงเรื่องการส่ง ตัวแทนของพรรคชาติไทยพัฒนา หลังจากที่แกนนำ ของพรรคได้รับการประสานว่าให้พรรคส่งรายชื่อตัวแทนมา 2 คนเพื่อพิจารณา ดังนั้น จึงไม่ได้หมาย ความว่ารายชื่อที่เราส่งไปจะได้รับเลือกเข้าเป็น สปท.ทั้งหมด โดยอาจจะได้ทั้ง 2 คน ได้คนเดียวหรืออาจจะไม่ได้รับเลือกเลยก็ได้ ขึ้นอยู่กับนายกฯ และ คสช.จะพิจารณา อย่างไรก็ตาม เบื้องต้นนาย บรรหารไม่ได้ขัดข้องและพร้อมสนับสนุน โดยคาดว่าพรรคชาติไทยพัฒนาจะส่งรายชื่อไป 2 คน เพราะพรรคก็มีผู้ที่มีความรู้ความสามารถหลายคน อาทิ นายธีระ วงศ์สมุทร นายนิกร จำนง นายประภัตร โพธสุธน ส่วนจะเป็นใครขณะนี้อยู่ระหว่างการหาตัวบุคคลที่มีความพร้อมและเจ้าตัวสมัครใจยินดีเข้าร่วมด้วย คาดว่าจะสามารถส่งชื่อให้ภายในวันที่ 28 ก.ย.นี้,นายชลิตรัตน์ จันทรุเบกษา โฆษกพรรคชาติพัฒนา กล่าวว่า เบื้องต้นได้พูดคุยกับนายวรรณรัตน์ ชาญนุกูล หัวหน้าพรรค ว่าจะเสนอชื่อ พล.อ.ธวัชชัย สมุทรสาคร อดีต สปช. เป็นตัวแทนพรรค แต่เนื่อง จากขณะนี้ไม่สามารถประชุมพรรคการเมืองได้ การเสนอชื่อ พล.อ.ธวัชชัยก็ไม่ถือว่าเป็นมติพรรค แต่ถ้าจะให้เสนอชื่อเข้าร่วม สปท.พรรคก็คงเสนอชื่อ พล.อ.ธวัชชัยเพียงคนเดียว เพราะถือเป็นผู้ที่มีความรู้ ความสามารถเคยทำงานใน สปช.มาก่อน,ด้าน พล.อ.ธวัชชัยกล่าวว่า เรื่องนี้ยังไม่ได้มีการพูดคุยกับใครทั้งสิ้น แต่หากนายวรรณรัตน์ จะเสนอ ชื่อตนไปก็ไม่มีปัญหา ที่สำคัญคงต้องรอดูคำสั่งของ คสช.ว่าปรากฏชื่อใครบ้าง ถ้ามีชื่อตนอยู่ ก็ไม่เป็น ปัญหาและคงทำหน้าที่ในงานปฏิรูปประเทศต่อไป,นายชูวิทย์ กมลวิศิษฎ์ หัวหน้าพรรครักประเทศไทย กล่าวว่า ตนไม่ได้รับการติดต่อให้เข้าร่วม สปท. รัฏฐาธิปัตย์สามารถทำได้ทุกอย่างอยู่แล้ว พรรค การเมืองแต่ละพรรคไม่ควรเกี่ยง ตนไม่เข้าข้างใคร สิ่งที่ คสช.กำลังทำจะมีประโยชน์ต่อประเทศชาติในระดับหนึ่ง ซึ่งการปฏิรูปประเทศในขณะนี้อย่างไรก็ต้องใช้นักการเมือง เพราะนักการเมือง เปรียบเสมือนผู้รับเหมาที่มีความรู้และประสบการณ์ หากเข้าไปร่วม สปท.ก็ไม่เสียหาย ถ้าเราจะมัวมาเกี่ยงงอนกันว่าจะไม่เข้าร่วม ถ้าใครเข้าร่วมถือว่าใช้ไม่ได้ คิดว่าจุดนี้เห็นแก่ตัวเกินไป ตนยินดีพิจารณา แต่จะไม่ตอบว่า ไม่เข้าร่วม หรือไม่เห็นด้วย ซึ่งการที่จะ เข้าร่วม สปท.หรือไม่ ยังไม่สามารถตอบได้ในตอนนี้ แต่อยากให้การทำงานของ คสช. ประสบความสำเร็จ ไม่อยากให้คนเกี่ยงงอน ขี้งอน ว่าไม่เอา ไม่ร่วม ไม่เสวนาด้วย ตนอยู่ในจุดตรงกลาง ใครเข้าไปและทำประโยชน์ให้ประเทศชาติได้ก็สมควร,นายสามารถ แก้วมีชัย อดีต ส.ส.เชียงราย พรรคเพื่อไทย กล่าวถึงกรณีที่ คสช.ทาบทามสมาชิกพรรคเพื่อไทยบางส่วนให้ไปร่วมเป็นสภาขับเคลื่อนการปฏิรูปประเทศ (สปท.) ว่า พรรคเพื่อไทยออกแถลงการณ์ชัดเจนว่า จะไม่ส่งสมาชิกพรรคเพื่อไทยไปเป็น สปท. แต่หากสมาชิกคนใดจะไปเป็น สปท. ต้องลาออกจากการเป็นสมาชิกพรรค ขณะนี้ไม่รู้ว่า มีการไปทาบทามสมาชิกพรรคคนใดบ้าง ส่วนกรณีที่มีการทาบทามนายสุชน ชาลีเครือ อดีตที่ปรึกษานายกรัฐมนตรีสมัยรัฐบาล น.ส.ยิ่งลักษณ์ ชินวัตร นั้น ถ้านายสุชนจะไปร่วมงาน สปท.ก็ต้องลาออกจากสมาชิกพรรคก่อน แต่ยังไม่ทราบว่า นายสุชนจะตัดสินใจอย่างไร,ผู้สื่อข่าวถามว่า ขณะนี้ทุกพรรคตอบตกลงร่วมเป็น สปท.หมดแล้ว เหลือแต่พรรคเพื่อไทยเพียงพรรคเดียว นายสามารถตอบว่า พรรคเพื่อไทยมาตามครรลองระบอบประชาธิปไตย แต่ถูกฝ่ายผู้มีอำนาจในปัจจุบันมาล้มล้างรัฐธรรมนูญ หากพรรคใดจะไปร่วมเป็น สปท. ก็เป็นสิทธิของพรรคนั้น แต่พรรคเพื่อไทยมีจุดยืนไม่ไปร่วมงานแน่นอน ยืนยันว่า พรรคไม่ได้ต้องการขวางแนวทางการปฏิรูป แต่เมื่อดูรายละเอียดแนวทางการปฏิรูปทั้ง 11 ด้าน โดยเฉพาะเรื่องใหญ่ๆ เช่น การเมือง เศรษฐกิจ สังคมแล้ว ไม่ได้ทำแค่ 1 ปีเสร็จ คงต้องใช้เวลาดำเนินการหลายปี จึงไม่มีประโยชน์อะไรที่จะเข้าไปร่วมปฏิรูป ในฐานะที่เป็นพรรคในระบอบประชาธิปไตยไม่ได้เกี่ยงงอนที่จะร่วมงาน แต่เมื่อ คสช.มายึดอำนาจ และมีแนวคิดการปฏิรูป ก็ต้องรับผิดชอบสิ่งที่จะดำเนินการไปเองทั้งหมด ผู้สื่อข่าวถามว่า ทุกพรรคตอบรับเป็น สปท.ทั้งหมด เป็นการลอยแพพรรคเพื่อ– ไทยหรือไม่ นายสามารถตอบว่า เรายินดีถูกเผด็จการลอยแพ เราอยู่ฝั่งประชาชน แต่จะให้ไปสังฆกรรมกับคนได้อำนาจโดยมิชอบเป็นไปไม่ได้ เมื่อถึงวันเลือกตั้งจะได้รู้เองว่าประชาชนคิดอย่างไร,นายชินวัฒน์ หาบุญพาด อดีต ส.ส.บัญชีรายชื่อ พรรคเพื่อไทย และแนวร่วม นปช. กล่าวว่า ในฐานะที่ตนเองเป็นสมาชิกพรรคเพื่อไทย เมื่อพรรค มีมติอย่างไรก็ว่าตามนั้น แต่โดยส่วนตัวเห็นว่า ถ้าหากมีคนในฝ่ายประชาธิปไตยไปเป็น สปท. ไม่เฉพาะ เจาะจงว่าเป็นคนของพรรคเพื่อไทย หรือ นปช. จะมี ข้อดีคือสามารถเข้าไปทำหน้าที่พิจารณาเรื่องสำคัญ หากสิ่งใดไม่เห็นด้วยก็ท้วงติงได้ หากอยู่วงนอกแล้ว พูดมากไม่ได้ เพราะเขาไม่ให้พูด, ,การตั้งแง่รังเกียจว่าไม่สามารถไปร่วม ห้ามเฉียด ห้ามแตะต้อง อะไรก็ไม่ได้เลยนั้น ถามว่าสุดท้ายแล้วคุณก็ต้องไปลงเลือกตั้งภายใต้รัฐธรรมนูญที่เขาเขียนใช่หรือไม่ ต้องไปเล่นตามกติกาที่ฝ่ายยึด อำนาจกำหนดใช่หรือไม่ ก่อนหน้านี้มีคนด่ารัฐธรรมนูญปี 50 ว่าเป็นรัฐธรรมนูญโจรบ้าง รัฐธรรมนูญปลอมบ้าง รัฐธรรมนูญจากปลายกระบอกปืนบ้าง สุดท้ายก็ไปเป็น ส.ส. ถูกเขานินทาว่าร้ายจนพูดไม่ออก ความจริงถ้าไม่เอา ไม่สังฆกรรมด้วยมันก็ต้องสุดซอยไปเลย ไม่ต้องลงเลือกตั้ง จะยุบพรรค ก็ยุบ บอกว่าไม่ยอมรับอย่างเดียว ยอมตายกันไปข้าง,นายชินวัฒน์กล่าวว่า ตนทราบข่าวที่ยืนยันได้ว่าจะมีตัวแทนจากฟากฝั่งคนเสื้อแดง อดีต นปช. ไปร่วมเป็น สปท. คือนายสุภรณ์ อัตถาวงศ์ หรือ แรมโบ้อีสาน อดีต ส.ส.นครราชสีมา พรรคไทยรักไทย และอดีตแกนนำ นปช. รวมทั้งนายสมพงศ์ สระกวี ผู้ดำเนินรายการช่องพีซทีวี อดีต ส.ว.สงขลา และอดีตแนวร่วม นปช. โดยก่อนหน้านี้มีชื่อของนายวิภูแถลง พัฒนภูมิไท อดีต ส.ส.บัญชีรายชื่อ พรรคเพื่อไทย และแกนนำ นปช. นางลดาวัลลิ์ วงศ์ศรีวงศ์ แกนนำกลุ่ม ส.ส.หญิงพรรคเพื่อไทย แต่ได้ ขอถอนตัวไปแล้ว ส่วนตัวเองก็ยังไม่แน่ใจว่ามีชื่ออยู่ด้วยหรือไม่ แต่เมื่อพรรคเพื่อไทยมีมติแล้ว ถ้ามีชื่อตนก็จะไม่ไปร่วม ขณะเดียวกันยังทราบด้วยว่าทางกลุ่มพันธมิตรประชาชนเพื่อประชาธิปไตยจะมีนายสุริยะใส กตะศิลา และนายสำราญ รอดเพชร ไปร่วมเป็น สปท. โดยสาเหตุที่ทราบเพราะตนทำงาน ประสานงานร่วมกับกลุ่มคนเหล่านี้รวมทั้งแนวร่วมกปปส. และกลุ่มอื่นๆ ตั้งแต่หลังการรัฐประหาร ภายใต้ ศูนย์ปรองดองสมานฉันท์เพื่อการปฏิรูป (ศปป.),นายจตุพร พรหมพันธุ์ ประธาน นปช.กล่าวถึงกรณีที่ นายสุชน ชาลีเครือ อดีตประธานวุฒิสภา สมาชิกพรรคเพื่อไทย กำลังชั่งใจถึงการเข้าร่วมเป็นสปท.ว่า การทำงานให้กับคณะยึดอำนาจเป็นการทำร้าย ทลายความรู้สึกของประชาชน ดังนั้นพรรคควรแสดงจุดยืนไม่ทรยศต่อประชาชน ซึ่งตนไม่มีหน้าที่ขัดขวาง ถ้าจะตัดสินใจไปเป็น สปท.ก็เป็นชีวิตของนายสุชน ที่ทักท้วงเพราะต้องการรักษาองค์กรเอาไว้ อย่างน้อยที่สุดเราจะไม่มีความยุ่งยากลำบากใจในอนาคต วันนี้หมดสภาพกันทุกด้านแล้ว แม้แต่อดีตนายกฯ ก็ถูกถอดยศ ถูกเรื่องราวมากมายตามมา ส่วน น.ส.ยิ่งลักษณ์ ชินวัตร อดีตนายกฯ ก็โดนทั้งแพ่งและอาญา คำสั่งทางปกครองก็กำลังเดินเข้าไปอีก ส่วนอดีตนายกฯ ทั้งนายสมชาย วงศ์สวัสดิ์ พล.อ.ชวลิต ยงใจยุทธ ก็โดนกันหมด แต่มีคนคิดว่า วันหนึ่งจะเลี้ยวกลับ ถ้าไปแล้วไปลับอย่าได้กลับมา หากไปร่วม สปท.ก็ควรลาออกจาก พรรคให้เรียบร้อย ต้องเแสดงจุดยืนให้ชัด,นพ.ประเวศ วะสี ราษฎรอาวุโส กล่าวว่า การยกร่างรัฐธรรมนูญฉบับใหม่ ควรเป็นกระบวนการสร้างความสามัคคีระหว่างทุกฝ่าย มุ่งการมีส่วนร่วม ทุกฝ่ายควรตกลงในหลักการร่วมกัน เช่น เป็นประชาธิปไตยและมีการเลือกตั้ง ไม่มีรัฐประหาร การเมืองมีคุณภาพ ไม่เกิดความรุนแรง และฐานของประเทศ คือ ชุมชน ท้องถิ่น จังหวัด หรือพื้นที่ ถ้าฐานของประเทศแข็งแรงก็รองรับประเทศทั้งหมดให้มั่นคง ถ้ากระบวนการร่างรัฐธรรมนูญโยงกับฐานของประเทศ ไม่จำกัดอยู่เฉพาะคนข้างบน จะเป็นการแก้วิกฤติชาติได้ด้วย เพราะถ้าพูดกันจนถึงที่สุดแล้วคือวิกฤตการณ์แห่งการสร้างพระเจดีย์จากยอด ยิ่งสูงยิ่งขัดแย้งกันมาก,ระบบการปกครองที่รวมศูนย์อำนาจมากเกินและนานเกินไป เป็นต้นตอของปัญหา ทำให้การต่อสู้ทางการเมืองรุนแรง เพราะใครได้อำนาจทางการเมืองจะกินรวบอำนาจหมดทั้งประเทศ การกระจายอำนาจจึงลดความรุนแรงของการต่อสู้ทางการเมืองได้ การทำรัฐธรรมนูญที่ผ่านมาหลายฉบับวนเวียนอยู่ที่การสร้างกติกาและกลไก พลังพลเมืองที่เข้มแข็งต่างหากที่จะกำกับให้การเมืองอยู่ในกรอบกติกาและ กลไกที่ถูกต้อง ดังนั้น การเขียนรัฐธรรมนูญคราวนี้ไม่ควรซับซ้อนเกินไป เพราะมันทานอำนาจเงินไม่ได้ ควรใส่ใจเรื่องพลังพลเมืองเข้มแข็ง,นพ.ประเวศกล่าวด้วยว่า กระบวนการการใช้วาจาดูหมิ่นเหยียดหยามสถาบัน และการที่พรรค การเมืองพรรคหนึ่งถูกกล่าวหาว่าร่วมหรือสนับสนุนขบวนการนี้ เป็นชนวนให้เกิดความรุนแรง เพราะไปกระตุ้นกองทัพและคนที่รักสถาบันให้ออกมาต่อสู้ ในการชุมนุมของกลุ่มพันธมิตรฯ หรือ กปปส.ก็ดี อ้าง 2 เรื่องใหญ่ๆ คือคอร์รัปชัน และการปกป้องสถาบัน น้ำหนักจะเป็นเรื่องหลังเสียมากกว่า ถ้าสิ่งนี้ยังดำเนินต่อไปจะแก้ไขความขัดแย้งรุนแรงไม่ได้ ซ้ำร้ายอาจนำไปสู่เหตุการณ์นองเลือดขนาดใหญ่แบบในอินโดนีเซียที่มีการฆ่าคนที่ว่าเป็นคอมมิวนิสต์ตายไปถึง 5 แสนคน และประเทศตกอยู่ใต้ เผด็จการซูฮาร์โต 30 ปี ประชาธิปไตยไม่ใช่การยิงปืนปาระเบิดใส่กันอย่างที่แล้วมา ต้องเป็นประเทศปลอดอาวุธ ส่วนตำรวจ และกองทัพ ต้องมีความเป็นกลางและเป็นเครื่องมือป้องกันและระงับความรุนแรง ควรมีกระบวนการประชาชนเพื่อสันติภาพ,สำหรับภารกิจ พล.อ.ประยุทธ์ จันทร์โอชา นายกรัฐมนตรีและหัวหน้า คสช.ที่อยู่ระหว่างเดินทางไปร่วมการประชุมสหประชาชาติระดับผู้นำเพื่อรับรองวาระการพัฒนาภายหลังปี ค.ศ.2015 และการประชุมสมัชชาสหประชาชาติ สมัยสามัญ ครั้งที่ 70 ที่นครนิวยอร์ก ประเทศสหรัฐอเมริกา ระหว่างวันที่ 23 ก.ย.-1 ต.ค. ผู้สื่อข่าวรายงานว่า เมื่อเวลา 12.00 น. (ตามเวลาท้องถิ่นช้ากว่าไทย 11 ชม.) วันที่ 25 ก.ย.ภายหลังร่วมพิธีการประชุมและฟังคำกล่าวปราศรัยของสมเด็จพระสันตะปาปาฟรานซิส ผู้นำคริสตจักรโรมันคาทอลิก พล.อ.ประยุทธ์ได้กล่าวถ้อยแถลงในการประชุมกลุ่มย่อยหัวข้อ ขจัดความยากจนและหิวโหย ของการประชุมสหประชาชาติระดับผู้นำเพื่อรับรองวาระการพัฒนาภายหลังปี 2015 ว่า ประเทศไทยความเหลื่อมล้ำยังคงเป็นปัญหาสำคัญจากโครงสร้างที่ไม่สมดุล มีปัญหาการกระจุกตัวของการถือครองที่ดิน และทรัพยากรที่อยู่ในกลุ่มคนส่วนน้อย รัฐบาลไทยไม่ต้องการทิ้งใครไว้ข้างหลัง ไม่ต้องการให้สังคมไทยใช้อำนาจเพื่อผลประโยชน์ทางการเมือง เบียดบังผลประโยชน์ของประชาชนส่วนใหญ่ของประเทศ สร้างความแตกต่าง แบ่งแยก เอารัดเอาเปรียบ จนเกิดความอยุติธรรม และนำไปสู่การทุจริตคอร์รัปชัน,พล.อ.ประยุทธ์กล่าวว่า แนวทางการพัฒนาประเทศของไทยได้รับแรงบันดาลใจจากปรัชญาเศรษฐกิจพอเพียงของพระบาทสมเด็จพระเจ้าอยู่หัว ที่เน้นการเติบโตอย่างยั่งยืน ทั่วถึง พอประมาณ มีเหตุผล มีภูมิคุ้มกันเพื่อเอาชนะความเสี่ยง การเปลี่ยนแปลงต่างๆ พึ่งพาตนเองด้วยการสร้างงาน โดยมีประชาชนเป็นศูนย์กลาง ไม่เน้นวัตถุนิยม บริโภคนิยม มีจิตสำนึกที่เอื้ออาทร และอยู่กับธรรมชาติอย่างกลมกลืน เชื่อมั่น ว่าด้วยความร่วมมือกันสร้างความเข้มแข็งตั้งแต่ระดับชุมชน ท้องถิ่น และประเทศ สร้างความเชื่อมโยงโดยการช่วยเหลือประเทศเพื่อนบ้านและภูมิภาค จะช่วยลดความเหลื่อมล้ำภายในประเทศ ลดช่องว่างในการพัฒนาระหว่างประเทศ และช่วยให้ประเทศกำลังพัฒนา สามารถขจัดความยากจนได้เร็วขึ้น ทุกคน ทุกประเทศต้องก้าวไปข้างหน้าพร้อมๆกัน ไม่มีคนใด หรือประเทศใดถูกทิ้งอยู่ข้างหลัง,จากนั้นเวลา 14.00 น. พล.อ.ประยุทธ์ กล่าวระหว่างเดินชมนิทรรศการเศรษฐกิจพอเพียงที่จัดอยู่ภายในสำนักงานสหประชาชาติว่า ระบอบประชา-ธิปไตยในต่างประเทศ แตกต่างจากไทยตรงที่ประชาชนของเขาอยู่ในระดับที่ใกล้เคียงกัน แต่ของเรายังมีปัญหา ความยากจน ประชาธิปไตยจึงทำให้คนเหล่านี้ไม่มีโอกาสขึ้นมาข้างบน เพราะปกครองโดยคนชั้นกลาง คนมีรายได้มากบริหารจัดการ รัฐบาลนี้จึงพยายามที่จะเอาคนข้างล่างขึ้นมา ถ้าภายในประเทศดีการพัฒนาประเทศของโลกใบนี้จะไม่ใช่แบบนี้ ไม่ใช่มีประเทศรวย ประเทศจนต้องเรียกร้องขอประเทศรวยตลอดเวลา เราต้องสร้างความแข็งแกร่งของเราให้ได้ก่อน แล้วจึงหาใครมาช่วยมาลงทุนต่อยอดเพิ่มขึ้น ถ้าเราไม่จัดประชาธิปไตยให้เหมาะสมมันจะนำไปสู่การคอร์รัปชัน ทำให้ไม่สามารถแก้ปัญหาได้ วันนี้เรากำลังทำประวัติศาสตร์อนาคตเราอยู่ ถ้าเราทำไม่ดีจะเป็นประวัติศาสตร์ที่ไม่ดีกับลูกหลานเรา ท้ายสุดเราต้องเป็นประชาธิปไตยที่ยั่งยืนมั่นคง ถ้าไม่ทำจะเกิดความเหลื่อมล้ำ การแก้ปัญหาความยากจนก็จะเกิดไม่ได้เพราะคนรวย คนจนมันห่างกันเยอะ อยากให้อธิบายให้ทุกคนรู้เรื่องเหล่านี้,ต่อมาเวลา 19.00 น. พล.อ.ประยุทธ์ ได้พบปะและหารือระหว่างอาหารค่ำกับผู้แทนจากสภาธุรกิจสหรัฐอเมริกา-อาเซียน (USABC) และผู้แทนระดับสูงจากบริษัทต่างๆ ประกอบด้วย บริษัทเชฟ ลอน จีเอสเค และฟิลลิป มอร์ริส โดยพล.ต.วีรชน สุคนธปฏิภาค รองโฆษกประจำสำนักนายกรัฐมนตรี เปิดเผยว่า นายกฯขอบคุณ USABC ที่มีส่วนช่วยอธิบายพัฒนาการต่างๆของไทยให้หลายฝ่ายในสหรัฐฯเข้าใจดีขึ้น และหลายบริษัทยังเชื่อมั่น เพิ่มการลงทุนในประเทศไทยอย่างต่อเนื่อง รัฐบาลมีความจำเป็นต้องเข้ามาสร้างเสถียรภาพท่ามกลางความแตกแยกตลอดเกือบ 10 ปีที่ผ่านมา พร้อมไปกับการเสริมสร้างเสถียรภาพและความมั่นคง รัฐบาลได้ปฏิรูปและแก้ปัญหาต่างๆของประเทศที่สั่งสมมาเป็นเวลานาน โดยมีเป้าหมายเพื่อทุกภาค ทั้งภาคธุรกิจ และประชาชนสามารถทำมาหากินมีคุณภาพชีวิตที่ดีขึ้น มีความตั้งใจดีที่จะปูพื้นฐานให้รัฐบาลในอนาคต สามารถเดินหน้าพัฒนาประเทศไปด้วยความสะดวก และไม่มีเจตนาจะครองอำนาจเพื่อตนเอง รัฐบาลยังคงเดินหน้ามุ่งสู่การเลือกตั้งและการเป็นประชาธิปไตยตามที่ได้ตั้งใจไว้ตามโรดแม็ป สำหรับภาคธุรกิจ รัฐบาลได้เร่งรัดทั้งเรื่องปรับปรุงมาตรฐานธุรกิจใหม่ให้มีความเป็นสากล และลดอุปสรรคทางการค้าและการลงทุนเพื่อให้ต่างชาติเข้ามาลงทุนค้าขายกับประเทศไทย,ผู้สื่อข่าวรายงานว่า ภารกิจของ พล.อ.ประยุทธ์ ในวันที่ 26 ก.ย. ตามเวลาท้องถิ่น พล.อ.ประยุทธ์จะเข้าร่วมการประชุม Post-2015 Summit และหารือทวิภาคีกับผู้นำประเทศต่างๆ จากนั้นในช่วงเย็น เข้าร่วมงานเลี้ยง Celebratory Gala Dinner 150 ปี ITU และรับมอบรางวัล ITU Global Sustainable Digital Development Award ซึ่งถือเป็นรางวัลการใช้เทคโนโลยีสารสนเทศเพื่อการพัฒนาอย่างยั่งยืน ของสหภาพโทรคมนาคมระหว่างประเทศ (ITU) ในฐานะที่ประเทศไทยให้ความสำคัญกับการใช้เทคโนโลยีดิจิตอลดูแลพัฒนาเศรษฐกิจและอุตสาหกรรมต่างๆ,ผู้สื่อข่าวรายงานว่า ช่วง 2-3 วันผ่านมาจนวันนี้เว็บไซต์ และเฟซบุ๊กต่างๆ ของกลุ่มเสื้อแดงในสหรัฐฯรวมทั้งยุโรป ได้ขึ้นข้อความเชิญชวนให้คนเสื้อแดงที่อยู่ในประเทศไทยติดตามชมการชุมนุมต่อต้าน พล.อ.ประยุทธ์ จันทร์โอชา นายกรัฐมนตรีและหัวหน้า คสช.ระหว่างเดินทางไปร่วมประชุมสห-ประชาชาติ ที่ประเทศสหรัฐอเมริกา โดยกลุ่มคนเสื้อแดง จะร่วมชุมนุมครั้งใหญ่ ในวันเสาร์ที่ 26 ก.ย. เวลา 11.00 น. (ตามเวลาท้องถิ่น) ซึ่งตรงกับเวลา 22.00 น. ในประเทศไทย ล่าสุดส่วนใหญ่ถูกบล็อกหมดแล้ว,พล.ต.สรรเสริญ แก้วกำเนิด โฆษกประจำสำนักนายกรัฐมนตรี กล่าวว่า กระแสข่าวว่ารัฐบาลบล็อกเว็บไซต์ และเฟซบุ๊กต่างๆของกลุ่มเสื้อแดงนั้น ไม่ทราบ ว่าใครเป็นคนสั่งให้บล็อกเว็บไซต์เหล่านี้ แต่คิดว่ากระทรวงเทคโนโลยีสารสนเทศและการสื่อสาร (ไอซีที) เป็นผู้บล็อก เพราะเป็นหน้าที่ของไอซีทีอยู่แล้ว และคิดว่าคงจะทำไปเพื่อไม่ให้เกิดความวุ่นวายขึ้นเท่านั้น,นายสุเทพ เทือกสุบรรณ ประธานมูลนิธิมวลมหาประชาชนเพื่อการปฏิรูปประเทศไทย (มปท.) กล่าวถึงกรณี พล.อ.ประยุทธ์ จันทร์โอชา นายกรัฐมนตรีและ หัวหน้า คสช.เดินทางไปประเทศสหรัฐอเมริกาเพื่อร่วม ประชุมกับองค์การสหประชาชาติว่า ประเทศตะวันตก คงไม่ได้รู้สึกกับความเป็นไปในประเทศไทยว่า คนไทย ได้รับผลดีผลร้ายอย่างไร เขาคิดเอาแต่รูปแบบประชาธิปไตย แล้วมีเลือกตั้ง แต่ไม่ได้คิดถึงรายละเอียดว่า แม้จะมีการเลือกตั้งแล้ว แต่มีการโกงทุจริตซื้อเสียงเลือกตั้งโดยใช้อิทธิพลอำนาจรัฐ หรือใช้กำนัน ผู้ใหญ่บ้านร่วม เขาไม่คิดตรงนั้น แต่เราที่อยู่ในประเทศนี้ เราคิด เพราะเห็นพฤติกรรมเช่นนี้ที่ทำให้ประเทศเสียหาย ประชาชนเดือดร้อน และคิดว่าคนไทยอีกจำนวนมากที่คิดเหมือนตน เรื่องของการใช้โลกที่ล้อมประเทศไทยก็เป็นเรื่องของเขา ส่วนเรื่องภายในประเทศไทย เราก็ ต้องทำตามวิธีของเราที่จะพาประเทศไทยให้ก้าวพ้นวิกฤติให้ได้ วันนี้ พล.อ.ประยุทธ์ ยังเป็นความหวังของคนไทย ดังนั้นเราคนไทยก็ต้องมีหน้าที่สนับสนุน พล.อ.ประยุทธ์ต่อไป,นายวิษณุ เครืองาม รองนายกรัฐมนตรี กล่าวถึงกรณีที่คณะกรรมการตุลาการศาลปกครอง (ก.ศป.) มีมติถอดถอนนายหัสวุฒิ วิทิตวิริยกุล ประธานศาลปกครองสูงสุด ออกจากราชการว่า ขั้นตอนเปิดช่องให้อุทธรณ์ ส่วนกระบวนการแต่งตั้งประธานศาลปกครองสูงสุดนั้น แม้จะไม่มีรัฐธรรมนูญ แต่ด้วย พ.ร.บ.จัดตั้งศาลปกครองยังอยู่ สามารถดำเนินการได้ รวมถึงการไม่มี ส.ส.และ ส.ว.ก็ไม่กระทบ เพราะมีสภานิติบัญญัติแห่งชาติ (สนช.) ทำหน้าที่แทน เมื่อถามว่า นายสหัสระบุไม่ยอมรับมติดังกล่าว และหมดศรัทธาต่อศาลปกครอง นายวิษณุกล่าวว่า เรื่องของศรัทธาเป็นเรื่องของประชาชน ขณะที่รัฐบาลก็ศรัทธาศาลปกครอง เมื่อถามว่า จะมีผลต่อการสรรหา คณะกรรมการป้องกันและปราบปรามการทุจริตแห่งชาติ (ป.ป.ช.) หรือไม่ เพราะประธานศาลปกครอง เป็นหนึ่งในคณะกรรมการ นายวิษณุตอบว่า ไม่มีปัญหา อย่างการประชุมครั้งที่ผ่านมา ประธานศาลปกครองก็แจ้งลา และการประชุมครั้งหน้าหากยังไม่สามารถหาประธานศาลปกครองใหม่ได้ ก็ไม่กระทบ,สำหรับความเคลื่อนไหวของ น.ส.ยิ่งลักษณ์ ชินวัตร อดีตนายกรัฐมนตรี ซึ่งพักผ่อนอยู่ที่ จ.เชียงใหม่ วันเดียวกัน น.ส.ยิ่งลักษณ์ และ ด.ช.ศุภเสกข์ อมรฉัตร หรือน้องไปก์ บุตรชาย เดินทางไปเดินเที่ยวห้างเซ็นทรัล เฟสติวัล อ.เมือง จ.เชียงใหม่ โดย น.ส.ยิ่งลักษณ์ได้พาน้องไปก์ไปเล่นสเกตน้ำแข็งและรับประทานอาหารกลางวัน ท่ามกลางความสนใจ ของประชาชน ที่เข้ามาขอถ่ายรูปและให้กำลังใจ ก่อนที่ น.ส.ยิ่งลักษณ์และน้องไปก์จะเดินทางไปยัง ตลาดสันป่าข่อย ต.วัดเกต อ.เมือง จ.เชียงใหม่ ซื้อ แคบหมู ไส้อั่ว น้ำพริกหนุ่ม หมูยอ โดยมีพ่อค้าแม่ค้า มาขอถ่ายรูปด้วยเป็นจำนวนมาก พร้อมทั้งให้กำลังใจในการต่อสู้คดีความที่เผชิญอยู่ ทั้งนี้ น.ส.ยิ่งลักษณ์จะเดินทางกลับบ้านที่กรุงเทพฯ วันที่ 27 ก.ย.,นายวัชระ เพชรทอง อดีต ส.ส.พรรคประชาธิปัตย์ กล่าวถึงกรณีเข้ายื่นหนังสือถึงกรมคุ้มครองสิทธิและเสรีภาพ กระทรวงยุติธรรม ขอให้เปิดเผยรายชื่อผู้ต้องหาคนเสื้อแดงที่ได้รับการประกันตัวจากงบกลาง 120 ล้านบาท สมัยรัฐบาล น.ส.ยิ่งลักษณ์ว่า คณะกรรมการข้อมูลข่าวสารกรมคุ้มครองสิทธิและเสรีภาพได้แจ้งเมื่อ 22 ก.ย. ว่า มีคำสั่งไม่ให้เปิดเผยข้อมูลดังกล่าว อ้างว่ารัฐบาลมีนโยบายสร้างความปรองดองสมานฉันท์ในชาติ หากเปิดเผยข้อมูลนี้อาจส่งผลกระทบ ตนผิดหวังที่กรมคุ้มครองสิทธิฯไม่กล้าเปิดเผยความจริง โดยเฉพาะนักโทษคดีหมิ่น พระบรมเดชานุภาพ ม.112 ที่ได้รับการประกันตัวแล้วหลบหนีไปต่างประเทศ ฉะนั้นจะยื่นอุทธรณ์ต่อไป เรียกร้องให้ พล.อ.ไพบูลย์ คุ้มฉายา รมว.ยุติธรรม สั่งการให้กรมคุ้มครองสิทธิฯรีบเผยรายชื่อผู้ต้องหาใช้เงินหลวง ให้ประชาชนทราบว่ามีทั้งหมดกี่ราย ที่หลบหนีไปแล้วมีกี่ราย กรมคุ้มครองสิทธิฯ จะรับผิดชอบอย่างไร,นายราเมศ รัตนะเชวง รองโฆษกและคณะทำงานฝ่ายกฎหมายพรรคประชาธิปัตย์ กล่าวถึงกรณี การดำเนินการฟ้องเรียกค่าเสียหายโครงการรับจำนำข้าวของรัฐบาล น.ส.ยิ่งลักษณ์ว่า ขอให้รัฐบาลฟ้องคดีนี้เป็นคดีแพ่งกระบวนการจะรัดกุมมากกว่า ขอให้มองในเรื่องค่าเสียหายอย่างรอบด้านรอบคอบที่สุด ทั้งยอดจำนวนค่าเสียหายที่แท้จริง อัตราดอกเบี้ยนับตั้งแต่เกิดความเสียหาย ต้องรวดเร็ว เพราะหาก ยิ่งยืดเยื้อก็จะกระทบต่อเรื่องอายุความของคดีได้ ส่วนพรรคเพื่อไทย ขอให้เคารพต่ออำนาจการตัดสิน ใจของรัฐบาลและกระบวนการตรวจสอบ โครงการรับจำนำข้าว พบหลักฐานชัดเจนถึงการทุจริต สร้างความเสียหายให้กับประเทศ กระทบต่องบประมาณแผ่นดินถึงขนาดธนาคารของรัฐขาดสภาพคล่องในการใช้หนี้ให้ชาวนา ควรยอมรับในการกระทำของรัฐบาลยิ่งลักษณ์ ตนขอให้กำลังใจรัฐบาลในการดำเนินการต่อกรณีนี้ว่า อย่าได้หวั่นไหว ขอให้ว่าตามพยานหลักฐานที่ปรากฏต่อสังคม เชื่อว่าคนไทยทั้งชาติพร้อมเป็นกำลังใจให้รัฐบาล แต่ขอให้ทำจริง อย่าปากว่าตาขยิบ,นายสาทิตย์ วงศ์หนองเตย กรรมการมูลนิธิมวลมหาประชาชนเพื่อการปฏิรูปประเทศไทย (มปท.) กล่าวถึงกรณีนายณัฐวุฒิ ใสยเกื้อ แกนนำนปช. ระบุว่านายสมคิด จาตุศรีพิทักษ์ รองนายกฯด้านเศรษฐกิจลอกเลียนแบบนโยบายของนายทักษิณ ชินวัตร อดีตนายกฯ ว่า เป็นเรื่องตลก นายณัฐวุฒิจะมาเคลมว่านโยบายนี้เป็นของใครคงไม่ได้ หลายเรื่องที่นายสมคิดทำไม่เคยมีใครทำมาก่อน การออกมาพูดเช่นนี้แสดงให้เห็นว่านายสมคิดแก้ปัญหาเศรษฐกิจได้ถูกจุดแล้ว ฝั่งของนายณัฐวุฒิอาจมีความ รู้สึกหวั่นไหว เพราะพูดมาตลอดว่าคนอื่นทำไม่ได้ดีเท่ากับที่ตัวเอง กรณีนี้ผู้ที่ถูกวิจารณ์ใหญ่เกินกว่าที่จะเอาความขัดแย้งทางการเมืองมาเป็นอุปสรรคต่อการแก้ปัญหาทางเศรษฐกิจของประชาชน ใครลอกนโยบายใครไม่สำคัญเท่าการแก้ไขปัญหาได้,นโยบายในหลายเรื่องคิดว่าแก้ปัญหาได้ถูกจุด อาทิ เรื่องของเงินกู้เอสเอ็มอี การปล่อยเงินไปกระตุ้นกำลังซื้อเศรษฐกิจชาวบ้าน โครงการตำบลละ 5 ล้านบาท ล้วนเป็นโครงการกระตุ้นการจับจ่ายใช้สอยของประชาชน เศรษฐกิจชุมชนรากฐาน แต่ที่รอดูคือการแก้ไขเรื่องปัญหาราคาสินค้าเกษตรตกต่ำ ซึ่งสำคัญที่สุด
ภายหลังมีความชัดเจนจากฝ่ายรัฐบาลและคณะรักษาความสงบแห่งชาติ (คสช.) ว่าต้องการให้นายมีชัย ฤชุพันธุ์ สมาชิก คสช. มาเป็นประธานคณะกรรมการร่างรัฐธรรมนูญ (กรธ.) แต่ยังไม่มีสัญญาณตอบรับที่แน่ชัดจากเจ้าตัว
ข่าวหน้า1,ข่าวการเมือง,มีชัย ฤชุพันธุ์,ประธาน กรธ.,คัดสรร,สมาชิกสภาขับเคลื่อนการปฏิรูปประเทศ,สปท.,เผยรายชื่อ,กลุ่ม นปช.,กลุ่มพันธมิตร,สามารถ แก้วมีชัย,ร่วม สปท.,ลาออก,สมาชิกพรรคเพื่อไทย,สุชน ชาลีเครือ,ข่าว,ไทยรัฐออนไลน์